《西斋不寐三首 其二》
元代·方回

午醉稍就寝，甜梦何翩翩。晚醒漱茗饮，终夕斯无眠。

初数一二鼓，乃至三四迁。草根沸蟋蟀，鸱鸮号树颠。

众静汝独否，谁实使之然。聚萤车生愤，饭牛宁子叹。

吾衰百念灰，曷为不遑安。天宇未肯白，秋气令人酸。

孰是无忧者，恬然衾帷间。鬼神知此心，起盥书短篇。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。